Persuni li nstabu ħatja ta' tixħim fil-futbol Malti sal-lum m'għandhom l-ebda projbizzjoni milli jkomplu jidħlu fl-grawnds fejn jintlagħbu l-kompetizzjonijiet lokali. Din hija xena li d-dilettanti tal-isport jaraw quddiemhom spiss fi tmiem il-ġimgħa meta jsir il-logħob tad-diviżjonijiet differenti f'pajjiżna. Hija sitwazzjoni li tapplika wkoll għal meta jilgħab it-tim nazzjonali Malti li bħalissa wkoll huwa implikat fi stejjer ta' korruzzjoni. Wara l-każ ta' kontra n-Norveġja li qam fl-2011, din is-sena kien hemm dawl ikrah ukoll fuq il-logħba ta' taħt il-21 sena kontra l-Montenegro fejn saħansitra tressqu nies il-Qorti. Kien proprju minn xhud ewlieni fil-Qorti dwar dan il-każ li reġgħet feġġgħet il-kwistjoni ta' nies li jibqgħu jħufu f'ċerti rkejjen tal-grawnds minkejja li diġà nstabu ħatja li rranġaw il-logħob għal gwadann finanzjarju. Għal ħafna dan jitqies bħala stedina biex ikomplu fejn ħallew. Ftit ilu quddiem il-Maġistrat Joe Mifsud, xehed Ronnie Mackay akkużat li organizza t-tixħim ta' numru ta' plejers żgħażagħ nazzjonali kontra l-Montenegro li ntlagħbet fit-23 ta' Marzu li għadda. Mackay spjega l-intriċċi li kienu għaddejjin bejn lagħba Maltin, Ċiniż u plejers biex jintlagħbu l-flus u r-riżultat jiġi mmanipulat biex Malta titlef kemm fl-ewwel taqsima kif ukoll fit-tieni taqsima. "Kollox lest" kienet il-kelma li, uża dan l-eks suldat ripetutament fin-negozjati li saru għal dan l-allegat ta' tixħim. Semma s-somma ta' €3,000 għal kull plejer u qal li l-plejers dejjem wieġbu IVA għad-domanda jekk humiex kunfidenti li r-riżultat se jiġi kif qed jiftehmuh huma. Dakinhar tal-logħba, Ronnie Mackay mar il-Hibernians Stadium fejn kienet se tintlagħab il-logħba. Fil-Qorti, il-prosekuzzjoni staqsietu 'min kien hemm il-grawnd?'. Pront it-tweġiba ta' Mackay, "Robert u Pelinku". L-akkużat fissirhom bħala tnejn li kien jilgħab futbol magħhom. Qal li lilhom biss kien ra dakinar, meta ltaqa magħhom fil-mistrieħ tal-logħba allegatment imbabsa. Ilir Pelinku huwa eks plejer Albaniż li bejn fl-istaġun 2008-2009 kien involut fil-każ li xxokkja l-futbol Malti bit-tixħim fil-logħba tal-kompetizzjonijiet tal-UEFA bejn Marsaxlokk u Slaven Belupo. Pelinku kien ingħata sentenza sospiża ta' ħabs. Imma sal-lum għadu jidħol il-grawnd qisu xejn mhu xejn. Sorsi qrib il-futbol Malti qalu li, anke wara s-sentenza tal-Qorti, Pelinku baqa' jagħmilha t'aġent tal-plejers barranin u saħansitra ressaq lejn il-klabbs Maltin dak li ppreżentalhom bħala 'investituri' li jistgħu jieħdu r-riedni f'idejhom. U l-istess jista' jingħad għal kull min diġà nstab ħati jew jinstab ħati fil-futur qrib. Il-liġi sal-lum ma twaqqafhomx milli jkomplu jipparteċipaw fil-logħob sportiv lokali direttament mill-postijiet li fih jintlagħab. L-Uffiċjal għall-Integrità tal-MFA Frans Tabone ikkonferma li "l-grawnd huwa post pubbliku. Tħallas u tidħol. Ma tistax iżżommu". Tabone kien qed jieħu sehem fil-programm Pjazza ppreżentat minn Karl Stagno Navarra fuq ONE. Imma s-sitwazzjoni mistennija tinbidel. Wara li s-sena li għaddiet għall-ewwel darba twaqqaf taskforce speċifikament iffukat fuq il-ġlieda kontra l-korruzzjoni sportiva, bħalissa għaddejjin taħditiet bejn l-awtoritajiet governattivi, il-pulizija, Sport Malta, l-Awtorità tal-Logħob, u l-MFA biex tissaħħaħ il-liġi li twaqqaf inċidenzi bħal dawn. "Bħal min ikun involut f'atti vjolenti u jitwaqqaf milli jidħol iktar il-grawnd b'ordni tal-Qorti, issa qegħdin naħdmu biex parti mil-liġi msaħħa tkun tinvolvi wkoll li jekk persuna tkun instabet ħatja ta' tixħim fil-futbol, huwa ma jkunx jista' jidħol iktar fil-postijiet sportivi", ikkonferma l-Uffiċjal għall-Integrità tal-MFA. Intant, din il-ġimgħa f'pajjiżna kien hawn uffiċjali tal-FIFA li qed jinvestigaw allegat tixħim ieħor tat-tim nazzjonali Malti fil-logħba t'Ottubru li għadda kontra l-Litwanja. Dan wara li kien hemm indikjazzjoni li ntlagħbu flejjes kbar fuq l-istess riżultat b'mod li f'għajnejn min jifhem ma jagħmilx sens. Waqt il-programm Pjazza, Frans Tabone qal: "Nisperaw li għandhom biżejjed informazzjoni biex jagħmlu investigazzjoni b'saħħitha u jiġu esposti l-affarijiet ħżiena, dejjem jekk saru." Tabone fisser it-tixħim sportiv bħala kriminalità serjissima, li jekk ma twaqqafhiex se tkompli tikber. Qal li l-futbol globalment qed ibati għaliex hemm flejjes kbar involuti fl-abbuż tal-betting. "L-iktar ħaġa li tinkwetani mhijiex il-betting li hemm fis-suq imma x'isir fuq il-pitch biex ikun hemm manipulazzjoni tal-partita li tiffavorxxi l-betting", sostna l-uffiċjal għall-integrità tal-MFA. Fil-fehma tiegħu, l-ikbar arma hija l-edukazzjoni. "Qed nitkellmu mal-klabbs, mal-plejers, man-nies fil-kumitat, mal-midja, u ma' kulħadd u nwasslu l-messaġġ li huwa perikoluż li tidħol f'din ix-xena". Fil-fatt, l-akkużat Ronnie Mackay, b'rabta mal-logħba implikata f'korruzzjoni bejn Malta u Montenegro ta' taħt il-21 sena, qal li dan il-vizzju rrovinalu l-familja. Biex jiffinanzjah, kellu jbigħ id-deheb kollu tal-ġenituri tiegħu, u saħanistra ż-żewġ appartamenti li kellu. Spiċċa fuq l-użura. Daħal il-ħabs u jgħid li għadu sal-lum bla xogħol minħabba kondotta mtappna. Isostni li pprova jieqaf iżda ma rnexxilux. Għax il-vizzju jibqa' jħajrek.